b'\n_START_ARTICLE_\nVen\xc4\x8dni list\n_START_PARAGRAPH_\nVen\xc4\x8dni listi ali petali so v venec razporejeni vrhnji cvetni listi, ki obkro\xc5\xbeajo rastlinske razmno\xc5\xbeevalne organe - po vencu, ki ga tvorijo, so tudi dobili ime. Navadno so \xc5\xbeivih barv in posebnih oblik, da la\xc5\xbee privabijo opra\xc5\xa1evalce, ljudje pa barvitost in raznolikost oblik izkori\xc5\xa1\xc4\x8damo v cvetli\xc4\x8darstvu. Pod ven\xc4\x8dnimi listi so navadno manj\xc5\xa1i in zeleni \xc4\x8da\xc5\xa1ni listi s podporno in za\xc5\xa1\xc4\x8ditno funkcijo, ki skupaj z ven\xc4\x8dnimi listi tvorijo dvojno cvetno odevalo. Kadar ven\xc4\x8dne in \xc4\x8da\xc5\xa1ne liste te\xc5\xbeko lo\xc4\x8dimo po obliki, velikosti in barvi, jih imenujemo s skupnim imenom perigonov list ali tepal. Tak\xc5\xa1ni listi so zna\xc4\x8dilni za aloje in tulipane, medtem ko imajo npr. vrtnice in fi\xc5\xbeoli jasno vidne razlike._NEWLINE_Pri vetrocvetkah, npr. travah, so ven\xc4\x8dni listi mo\xc4\x8dno zmanj\xc5\xa1ani ali povsem zakrneli. Nasprotno so ven\xc4\x8dni listi \xc5\xbeu\xc5\xbekocvetk pogosto dodatno obarvani s posebnim vzorcem, ki \xc5\xbeu\xc5\xbeelke usmerja k medovnikom (ter pra\xc5\xa1nikom in pesti\xc4\x8du). Ta vzorec se imenuje medokaz - zaradi razlik v zgradbi \xc4\x8dlove\xc5\xa1kih in \xc5\xbeu\xc5\xbeel\xc4\x8djih o\xc4\x8di je medokaz za ljudi v\xc4\x8dasih neviden in ga lahko prepoznamo le posredno po spremenjeni strukturi ven\xc4\x8dnega lista._NEWLINE_Nekatere rastline imajo majhne in precej neopazne ven\xc4\x8dne liste, njihovo vlogo pa so prevzeli krovni listi (npr. hortenzija)).'